

APSTIPRINĀTI

ar Ādažu novada pašvaldības domes 2025. gada 27. februāra sēdes lēmumu (protokols Nr. 5 § 16)

NOTEIKUMI

Ādažos, Ādažu novadā

2025. gada 27. februārī **Nr.** **3**

**Naudas balvu piešķiršanas kārtība Ādažu novada izglītības iestāžu izglītojamajiem**

*Izdoti saskaņā ar Izglītības likuma*

*17. panta trešās daļas 1.2 punktu*

*un 18. panta otrās daļas 14. punktu un Valsts pārvaldes iekārtas likuma 72. panta pirmās daļas 2. punktu*

1. **Vispārīgie jautājumi**
2. Noteikumi nosaka kārtību, kādā tiek organizēta Ādažu novada vispārējās un profesionālās ievirzes izglītības iestāžu izglītojamo apbalvošana ar Ādažu novada pašvaldības naudas balvām (turpmāk – balvas).
3. Balvas mērķis ir izteikt pašvaldības atzinību izglītojamajiem par izciliem mācību sasniegumiem un veicināt kopējo izglītības kvalitāti:
	1. izglītojamiem no 7. līdz 12. klasei vispārējās izglītības iestādēs (Ādažu vidusskolā, Carnikavas vidusskolā un Ādažu Brīvajā Valdorfa skolā);
	2. izglītojamajiem profesionālās ievirzes izglītības iestādēs no 5.klases (Ādažu novada Mākslu skolā) un sākot ar U-12 vecuma grupu (Ādažu Bērnu un jaunatnes sporta skolā).
4. Pieteikumus par balvu piešķiršanu vērtē komisija, kuras sastāvu ierosina pašvaldības administrācijas Centrālās pārvaldes Izglītības un jaunatnes nodaļa (turpmāk – Nodaļa), un to izveido kārtējā gada maijā ar pašvaldības izpilddirektora rīkojumu.
5. Balvu fondu katru gadu nosaka pašvaldības dome, apstiprinot finanšu līdzekļus Nodaļas budžeta tāmē. Balvu apmērs ir noteikts pēc normatīvajos aktos paredzēto nodokļu nomaksas.
6. Noteikumu izpratnē:
	1. valsts mēroga pasākums ir olimpiādes, skates, konkursi, konferences un sacensības, ko organizē Izglītības un zinātnes ministrija, Valsts izglītības attīstības aģentūra, Kultūras ministrija un Latvijas Nacionālais kultūras centrs, kā arī Latvijas atzītās sporta federācijas vai citas organizācijas, kurām valsts deleģējusi konkrētu funkciju izpildi;
	2. pasaules vai starptautiska mēroga pasākumi ir čempionāti, olimpiādes, konkursi un konferences, ko rīko konkrētās valsts nozares ministrija vai atbildīgā organizācija un kurā novada izglītojamie pārstāv Latvijas valsti.
7. **Balvas piešķiršanas nosacījumi**
8. Balvas vispārējās izglītības iestāžu izglītojamajiem piešķir par augstiem mācību sasniegumiem un par augstāko no sasniegumiem mācību priekšmetu olimpiādēs, atklātajos mācību priekšmetu vai kompetenču konkursos, kā arī zinātniski pētniecisko darbu lasījumos katrā mācību gadā atbilstoši šādiem kritērijiem:
	1. par sasniegumiem, kuru vidējais gada vērtējums visos mācību priekšmetos ir ne zemāks par 8,8 ballēm, un gada vērtējumi visos mācību priekšmetos ir ne zemāki par 7 ballēm, šādā apmērā:

|  |  |
| --- | --- |
| **Vidējais gada vērtējums mācību priekšmetos** | **Balva (*euro*)** |
| ne mazāks kā 9,5 |  150 |
| ne mazāks kā 9,0 |  100 |
| ne mazāks kā 8,8 |  70 |

* 1. par 1., 2. vai 3. vietu (turpmāk - godalgota vieta) vai atzinību starptautiska vai valsts mēroga mācību priekšmetu olimpiādēs, godalgota vieta Pierīgas novada mācību priekšmetu olimpiādēs, atklātajos mācību priekšmetu vai kompetenču konkursos, kā arī zinātniski pētniecisko darbu lasījumos, šādā apmērā:

|  |  |  |
| --- | --- | --- |
| **Nopelna līmenis** | **Balva (*euro*) individuāli**  | **Balva (*euro*) kolektīvam**  |
| A – godalgota vieta vai atzinība starptautiskā mērogā | 150 | 300 |
| B – godalgota vieta vai atzinība valsts mērogā | 100 | 200 |
| C – godalgota vieta Pierīgas novadu mērogā | 70 | 140 |

1. Balvas Ādažu novada Mākslu skolas profesionālās ievirzes izglītības izglītojamajiem piešķir par augstāko no sasniegumiem konkursos un izstādēs iepriekšējā mācību gadā:
	1. nopelna līmeņa noteikšanai tiek vērtēts – attiecīgā pasākuma žūrijas sastāvs (starptautisks vai nacionāls), pasākuma norises kārtu skaits, konkursa, izstādes vai uzdevuma sarežģītības pakāpe, dalībnieku skaits, valstu pārstāvniecība, attiecības proporcija balvu skaitam pret dalībnieku skaitu, pasākuma dalībnieku atlases noteikumu sarežģītības pakāpe;
	2. ja vienu godalgoto vietu dala vairāki izglītojamie (kameransamblis, autoru grupa, deja), balvu piešķir kolektīvam un tā sadalāma vienādās daļās visiem godalgotās vietas ieguvējiem;
	3. balvas piešķir šādā apmērā:

|  |  |  |
| --- | --- | --- |
| **Nopelna līmenis** | **Balva (*euro*) individuāli**  | **Balva (*euro*) kolektīvam**  |
| A – godalgota vieta augsta līmeņa starptautiskā konkursā | 150 | 300 |
| B – godalgota vieta augsta līmeņa Latvijas valsts konkursā | 100 | 200 |
| C – godalgota vieta divos un vairāk mazākas nozīmes valsts vai starptautiskos konkursos | 70 | 140 |

1. Balvas Ādažu Bērnu un jaunatnes sporta skolas profesionālās ievirzes izglītības izglītojamajiem piešķir par augstāko no sasniegumiem sporta sacensībās iepriekšējā mācību gadā:
	1. par sasniegumiem, kas uzrādīti Latvijas atzīto sporta federāciju kalendārajā plānā iekļautajās klātienes sporta sacensībās, iestādes vadītājam izvērtējot sacensību nozīmību;
	2. individuālajos sporta veidos apbalvo sportistus individuāli par godalgotu vietu augsta līmeņa starptautiskās sacensībās, Baltijas vai Ziemeļvalstu čempionātos un valsts līmeņa sacensībās (Latvijas čempionāts un Latvijas olimpiāde);
	3. komandu sporta veidos un individuālo sporta veidu stafetēs apbalvo komandu par godalgotu vietu augsta līmeņa starptautiskās sacensībās, Baltijas vai Ziemeļvalstu čempionātos un valsts līmeņa sacensībās (Latvijas čempionāts un Latvijas olimpiāde). Komandas balvu sadala vienādās daļās visiem izglītojamajiem komandas sastāvā;
	4. balvas piešķir šādā apmērā:

|  |  |  |
| --- | --- | --- |
| **Nopelna līmenis** | **Balva (*euro*) individuāli**  | **Balva (*euro*) komandai** |
|  A – par godalgotu vietu augsta līmeņa starptautiskās sacensībās (vismaz 5 dalībvalstis) | 150 | 300 |
| B – par godalgotu Baltijas vai Ziemeļvalstu čempionātā (vismaz 3 dalībvalstis) | 100 | 200 |
| C – par godalgotu valsts līmeņa (Latvijas čempionāts un Latvijas olimpiāde) sacensībās | 70 | 140 |

1. Izglītojamajam 6.1., 6.2., 7.3. un 8.4. apakšpunktos piešķirto balvu apmēri summējas.
2. Uz balvu nevar pretendēt, ja par attiecīgo sasniegumu jau piešķirta naudas balva citā pašvaldības noteiktā kārtībā.
3. Gadījumos, kas nav noteikti šajos noteikumos, par citiem īpašiem sasniegumiem starptautiskā mērogā vai par izglītojamajam nozīmīgiem sasniegumiem, balvas var piešķirt Komisija šajos noteikumos noteiktā kārtībā, ievērojot Nodaļas budžeta iespējas.
4. Izglītojamo rezultātus par dalību konkursos, sacensībās u.c. norisēs vasaras mēnešos iekļauj nākamā mācību gada sasniegumu izvērtēšanā.
5. Balvu fonda nepietiekamības gadījumā balvu apmērus samazina proporcionāli.
6. **Pieteikumu iesniegšana, izvērtēšana un lēmuma pieņemšana**
7. Izglītības iestādes līdz kārtējā gada 3. jūnijam iesniedz Nodaļai elektronisku pieteikumu Excel faila formātā (1. pielikums) par izglītojamajiem, kuri kārtējā mācību gadā izpildījuši kādu no 6., 7., vai 8. punkta nosacījumiem, pievienojot sasniegumu apliecinošu dokumentu kopijas vai izrakstu no elektroniskā žurnāla E-klase, kā arī balvu pretendentu sarakstu ar kredītiestāžu norēķinu kontu numuriem balvu pārskaitīšanai (2. pielikums).
8. Nodaļa 2 (divu) darba dienu laikā apkopo pieteikumus un iesniedz tos Komisijai vērtēšanai. Komisija 5 (piecu) darba dienu laikā izvērtē pieteikumus un pieņem protokollēmumu par balvu saņēmējiem un tiem piešķirto balvu apmēru. Protokollēmumu iesniedz pašvaldības administrācijas Centrālās pārvaldes Grāmatvedības nodaļai (turpmāk – Grāmatvedības nodaļa) kopā ar balvu saņēmēju kredītiestāžu norēķinu kontu numuriem.
9. Komisija darbojas 5 (piecu) locekļu sastāvā, tajā skaitā Komisijas priekšsēdētājs un viņa vietnieks.
10. Komisijas darbu organizē un vada Komisijas priekšsēdētājs. Komisijas priekšsēdētāja prombūtnes laikā šo pienākumu veic viņa vietnieks.
11. Komisija ir lemttiesīga, ja tās sēdē piedalās vairāk nekā puse no Komisijas locekļiem.
12. Komisijas sēdes ir slēgtas.
13. Komisija pieņem lēmumus atklāti balsojot. Lēmums ir pieņemts, ja par to nobalso klātesošo Komisijas locekļu vairākums. Ja balsis sadalās līdzīgi, izšķirošā ir Komisijas priekšsēdētāja balss.
14. Balvām pieteikto personu datus un balvu piešķiršanas pieteikumu informāciju neizpauž trešajām personām, izņemot Grāmatvedības nodaļu, kas datus izmanto balvu izmaksu nodrošināšanai.
15. Komisijas sēdes tiek protokolētas. Protokolā norāda:
	1. sēdes vietu, datumu un laiku;
	2. Komisijas locekļus un pieaicinātās personas;
	3. sēdes darba kārtību;
	4. pieņemtos lēmumus, norādot balsojumus “par”, “pret” un “atturas”.
16. Komisijas lēmums ir pamats balvas izmaksai.
17. Komisijas protokolus paraksta Komisijas priekšsēdētājs. Protokolu iesniedz pašvaldības Grāmatvedības nodaļai kopā ar balvu saņēmēju kredītiestāžu norēķinu kontu numuriem.
18. Grāmatvedības nodaļa, ne vēlāk kā līdz kārtējā gada jūnija pēdējai darba dienai veic balvu izmaksas.
19. **Balvu pasniegšana**
20. Nodaļa organizē balvu pasniegšanas svinīgo pasākumu kārtējā gada jūnijā un iespējami ātri nodrošina informācijas publicēšanu par pasākuma datumu pašvaldības oficiālās tīmekļvietnes [www.adazunovads.lv](http://www.adazunovads.lv) sadaļā “Izglītība”.
21. Ar svinīgā pasākuma organizēšanu saistītos izdevumus apmaksā no Nodaļas budžeta tāmes līdzekļiem.
22. Noteikumi stājas spēkā ar pieņemšanas brīdi.
23. Ar šo noteikumu spēkā stāšanos spēku zaudē Ādažu novada pašvaldības domes 2023. gada 23. novembra noteikumi Nr. 24 “Naudas balvu piešķiršanas kārtība Ādažu novada izglītības iestāžu izglītojamajiem”.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. pielikums

Ādažu novada pašvaldības domes

27.02.2025. noteikumiem Nr.3

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izglītības iestādes nosaukums)

**Pieteikums izglītojamo apbalvošanai**

**par izciliem mācību sasniegumiem un augstiem sasniegumiem mācību priekšmetu olimpiādēs, atklātajos mācību priekšmetu vai kompetenču konkursos, kā arī zinātniski pētniecisko darbu lasījumos \_\_\_\_\_\_\_\_\_\_\_\_\_ mācību gadā**

|  |  |  |  |  |  |
| --- | --- | --- | --- | --- | --- |
| **Nr.p.k.** | **Izglītojamāvārds, uzvārds** | **Klase** | **Personaskods**  | **Vidējais mācībusasniegumuvērtējums (ar trim zīmēm aiz komata)** | **Sasniegumi** |
| **Godalgotāvieta / atzinība / pakāpe**  | **Olimpiādes līmenis(Pierīgas / valsts /starptautisks)** | **Konkursa. u.c. pasākuma nosaukums** |
|  1. |   |   |   |   |   |   |   |
|  2. |   |   |   |   |   |   |   |
| … |  |  |  |  |  |  |  |

Pielikumā: Izglītojamo diplomu kopijas tabulā minētajā secībā, uz \_\_\_\_\_ lapām.

Izglītības iestādes vadītāja amata nosaukums, vārds, uzvārds

2. pielikums

Ādažu novada pašvaldības domes

27.02.2025. noteikumiem Nr. 3

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izglītības iestādes nosaukums)

**Balvas pretendentu saraksts balvu pārskaitīšanai uz izglītojamā vai viņa vecāka norādīto kredītiestādes kontu**

|  |  |  |  |  |
| --- | --- | --- | --- | --- |
| **Nr.p.k.** | **Izglītojamā vārds, uzvārds** | **Personas kods** | **Vecāka vārds, uzvārds, personas kods**(norāda,ja balva pārskaitāma uz vecāka kontu**)** | **Konta īpašnieka vārds, uzvārdskredītiestādes nosaukums,konta Nr.** |
|  1. |  |  |  |   |
|  2. |   |   |   |   |
|  … |   |   |   |   |

Saraksta sagatavotāja amata nosaukums, vārds, uzvārds